stanford-oval/wikipedia huggingface dataset:
Event-related potential
การตั้งชื่อองค์ประกอบ

รูปคลื่น ERP ประกอบด้วยคลื่นศักย์ไฟฟ้าในทางบวกและทางลบ โดยมีชุด "องค์ประกอบ" (component) เป็นมูลฐาน
แม้องค์ประกอบ ERP บางอย่างจะเรียกเป็นอักษรย่อ (เช่น CNV, ERN) โดยมากก็เรียกด้วยอักษรตัวเดียว (N/P) ซึ่งระบุขั้ว (ลบ/บวก) ตามด้วยตัวเลขซึ่งระบุเวลาที่ล่วงไปหลังการแสดงตัวกระตุ้น (latency) มีหน่วยเป็นมิลลิวินาที หรือตามด้วยตัวเลขระบุอันดับในรูปคลื่น
ยกตัวอย่างเช่น ยอดในทางลบซึ่งเป็นยอดสำคัญแรกในรูปคลื่นและเกิดที่ 100 มิลลิวินาทีหลังจากแสดงตัวกระตุ้น บ่อยครั้งเรียกว่า N100 (ซึ่งระบุว่าเกิด 100 มิลลิวินาทีหลังตัวกระตุ้นและมีค่าลบ) หรือ N1 (ระบุว่ามันเป็นยอดแรกและมีค่าลบ)
ยอดแรกนี้มักตามด้วยยอดบวกซึ่งปกติเรียกว่า P200 หรือ P2
เวลาหลังจากตัวกระตุ้นขององค์ประกอบ ERP มักจะต่าง ๆ กัน โดยเฉพาะองค์ประกอบหลัง ๆ ที่สัมพันธ์กับการแปลทางประชาน
ยกตัวอย่างเช่น องค์ประกอบ P300 อาจมียอดในพิสัย 250-700 มิลลิวินาที
ข้อดีข้อเสีย > เทียบกับการวัดพฤติกรรม

เทียบกับวิธีการวัดทางพฤติกรรม ERP ให้ข้อมูลการแปลผลของระบบประสาทอย่างต่อเนื่องระหว่างเวลาที่แสดงสิ่งเร้ากับการตอบสนอง ทำให้สามารถระบุได้ว่า 
การเปลี่ยนปัจจัยต่าง ๆ ทางการทดลองมีผลต่อการแปลผลระยะไหน
ข้อดีอีกอย่างเหนือวิธีการวัดทางพฤติกรรมก็คือ อาจให้ข้อมูลการแปลผลตัวกระตุ้นแม้พฤติกรรมจะไม่ได้เปลี่ยนไป
แต่เพราะ ERP มีขนาดเล็กมาก จึงต้องทำการทดลองเป็นจำนวนมากเพื่อให้วัดมันได้อย่างถูกต้อง
ข้อดีข้อเสีย > เทียบกับการวัดทางประสาทสรีรภาพอื่น ๆ > การต้องเจาะต้องผ่า

ไม่เหมือนกับการวัดด้วยไมโครอิเล็กโทรดซึ่งต้องสอดเข้าไปในสมอง และการถ่ายภาพรังสีระนาบด้วยการปล่อยโพซิตรอน (PET) ที่ต้องฉายรังสี ERP ใช้การบันทึกคลื่นไฟฟ้าสมองซึ่งเป็นหัตถการที่ไม่ต้องตัดต้องผ่า (non-invasive)
ข้อดีข้อเสีย > เทียบกับการวัดทางประสาทสรีรภาพอื่น ๆ > รายละเอียดเชิงพื้นที่และเวลา

ERP ให้รายละเอียดเชิงเวลาได้ดี เพราะความเร็วการบันทึกจำกัดด้วยอัตราการชักตัวอย่างที่อุปกรณ์บันทึกสามารถทำได้ เทียบกับการวัดอาศัยเลือด (เช่น fMRI, PET และ fNIRS) ที่จำกัดเพราะการเปลี่ยนแปลงของออกซิเจนในเลือดเนื่องกับการทำงานของเซลล์ประสาทคือ Blood-oxygen-level dependent (BOLD) เป็นไปช้ากว่า
ถึงกระนั้น รายละเอียดเชิงพื้นที่จะแย่กว่าวิธีการวัดอาศัยเลือด เพราะจริง ๆ แล้วการระบุต้นกำเนิดของสัญญาณ ERP เป็นการหาเหตุจากรายละเอียดที่สังเกตเห็น (inverse problem) ที่ทำไม่ได้อย่างแน่นอนเพียงแต่ประมาณได้
ดังนั้น ERP จึงให้คำตอบได้ดีถ้าเป็นคำถามเกี่ยวกับความเร็วของประสาท แต่ไม่ค่อยเหมาะเพื่อระบุตำแหน่งประสาทที่ทำงาน
ข้อดีข้อเสีย > ค่าใช้จ่าย

งานวิจัยที่ใช้ ERP มีค่าใช้จ่ายน้อยกว่างานที่ต้องใช้การสร้างภาพวิธีอื่น ๆ เช่น fMRI, PET และ MEG
เพราะการซื้อและการบำรุงรักษาเครื่อง EEG มีค่าใช้จ่ายน้อยกว่า
ERP ในการตรวจรักษา

แพทย์และประสาทแพทย์บางครั้งจะใช้ภาพกระดานหมากรุกที่กะพริบเป็นตัวกระตุ้นทางตาเพื่อตรวจความเสียหายหรือการบาดเจ็บในระบบการเห็น
ในคนปกติ นี้จะก่อการตอบสนองเป็นอย่างดีในเปลือกสมองส่วนการเห็นปฐมภูมิ (primary visual cortex หรือ V1) ในสมองกลีบท้ายทอย
ความผิดปกติขององค์ประกอบ ERP ได้พบในงานวิจัยทางการแพทย์เมื่อมีปัญหาทางประสาทเช่น
โรคซนสมาธิสั้น (ADHD)
ภาวะสมองเสื่อม (dementia)
โรคพาร์คินสัน
โรคปลอกประสาทเสื่อมแข็ง (MS)
การบาดเจ็บที่ศีรษะ
โรคหลอดเลือดสมอง
โรคย้ำคิดย้ำทำ (OCD)
ERP ในงานวิจัย

ERP ใช้อย่างกว้างขวางในสาขาประสาทวิทยาศาสตร์ จิตวิทยาปริชาน (cognitive psychology) ประชานศาสตร์ และจิตสรีรวิทยา (psychophysiology)
นักจิตวิทยาเชิงทดลอง (experimental psychology) และนักประสาทวิทยาศาสตร์ได้ค้นพบสิ่งเร้าหลายอย่างที่ก่อการตอบสนองของ ERP ที่เชื่อถือได้จากผู้ร่วมการทดลอง
เวลาการตอบสนองเช่นนี้เชื่อว่า เป็นค่าวัดระยะการสื่อสารหรือระยะแปลผลในสมอง
ในตัวอย่างกระดานหมากรุกที่กล่าวด้านบนในบุคคลปกติ การตอบสนองของเปลือกสมองส่วนการเห็นปฐมภูมิอยู่ที่ราว ๆ 50-70 มิลลิวินาที
นี่ดูเหมือนจะบ่งเวลาที่ใช้เพื่อถ่ายโอนตัวกระตุ้นทางตาคือแสงที่เข้ามาในตาให้เป็นกระแสประสาทแล้วส่งไปถึงเปลือกสมอง
อีกอย่างหนึ่ง การตอบสนองที่เรียกว่า P300 จะเกิดราว ๆ 300 วินาทีในการทดลองที่ให้ตัวกระตุ้นซ้ำ ๆ 
โดยขัดไม่ค่อยบ่อยด้วยตัวกระตุ้นที่ผิดไป (ซึ่งเรียกว่า oddball paradigm) ไม่ว่าตัวกระตุ้นจะเป็นทางไหน เช่น ทางตา ทางสัมผัส ทางหู ทางจมูก ทางการรู้รส เป็นต้น
เพราะนี่เป็นความไม่แปรเปลี่ยนโดยทั่วไปไม่ว่าจะมีตัวกระตุ้นเช่นไร จึงเข้าใจว่า องค์ประกอบ P300 สะท้อนการตอบสนองทางประชานในระดับการแปลผลที่สูงขึ้นต่อตัวกระตุ้นที่ไม่คาดหวังหรือที่เด่น (salient)
การตอบสนอง P300 ยังได้ศึกษาในเรื่องการตรวจหาข้อมูลและความจำในสมอง
เพราะ P300 คงเส้นคงวามากต่อตัวกระตุ้นใหม่ ๆ จึงสามารถสร้างตัวต่อประสานระหว่างสมองกับคอมพิวเตอร์อาศัยมันได้ 
เช่น เมื่อบุคคลมองที่ตัวอักษรที่ต้องการเป็นลำดับต่อ ๆ กันในเมทริกซ์ แล้วจัดให้แถวและสดมภ์ของเมทริกซ์กะพริบโดยสุ่ม การตอบสนองแบบ P300 จะเกิดเมื่อแถวหรือสดมภ์ซึ่งมีอักษรที่กำลังมองกะพริบ ซึ่งในที่สุดทำให้คอมพิวเตอร์ระบุอักษรที่ต้องการได้
องค์ประกอบ ERP อื่น ๆ ที่ใช้บ่อย ๆ ในงานวิจัยโดยเฉพาะในสาขาภาษาศาสตร์ประสาทวิทยารวมทั้ง ELAN, N400 และ P600/SPS
ดูเพิ่ม

Evoked potential
Somatosensory evoked potential
แหล่งข้อมูลอื่น

Steven J. Luck: An Introduction to the Event-Related Potential Technique, Second edition เก็บถาวร 2018-03-17 ที่ เวย์แบ็กแมชชีน. Cambridge, Massachusetts: The MIT Press, 2014. ISBN 9780262525855.
Todd C. Handy: Event-Related Potentials : A Methods Handbook. Cambridge, Massachusetts: The MIT Press (B&T), 2004.
Luck, S.J., and Kappenman, E.S., ed. (2012). The Oxford Handbook of Event-Related Potential Components. Oxford University Press. pp. 664. ISBN 9780195374148.
Fabiani, Monica; Gratton, Gabriele; Federmeier, Kara D. (2007). "Event-Related Brain Potentials: Methods, Theory, and Applications".  ใน Cacioppo, John T.; Tassinary, Louis G.; Berntson, Gary G. (บ.ก.). Handbook of Psychophysiology (3rd ed.). Cambridge: Cambridge University. pp. 85–119. ISBN 978-0-521-84471-0.
Polich, John; Corey-Bloom, Jody (2005-12-01). "Alzheimers Disease and P300: Review and Evaluation of Task and Modality". Current Alzheimer Research. 2 (5): 515–25. doi:10.2174/156720505774932214. PMID 16375655.
Zani A. & Proverbio A.M. (2003) Cognitive Electrophysiology of Mind and Brain. Academic Press/Elsvier.
Kropotov J. (2009)" Quantitative EEG, Event-Related Potentials and Neurotherapy" Academic Press/Elsvier.
- ERP Summer School 2017 was held in The School of Psychology, Bangor University from 25-30 June 2017
EEGLAB Toolbox - A freely available, open-source, Matlab toolbox for processing and analyzing EEG data
ERPLAB Toolbox - A freely available, open-source, Matlab toolbox for processing and analyzing ERP data
The ERP Boot Camp เก็บถาวร 2016-11-28 ที่ เวย์แบ็กแมชชีน - A series of training workshops for ERP researchers led by Steve Luck and Emily Kappenman
Virtual ERP Boot Camp - A blog with information, announcements, and tips about ERP methodology
การบินไทย เที่ยวบินที่ 261

| --- | --- |
เครื่อง HS-TIA ถูกถ่ายที่ท่าอากศยานดอนเมืองในเดือนมิถุนายน พ.ศ. 2540
สรุปอุบัติเหตุ
วันที่: 11 ธันวาคม พ.ศ. 2541
สรุป: ปัญหาของนักบินและการหลงสภาพการบิน
จุดเกิดเหตุ: 0.7 กม. ทางใต้ของท่าอากาศยานนานาชาติสุราษฎร์ธานี จังหวัดสุราษฎร์ธานี ประเทศไทย
อากาศยานลำที่เกิดเหตุ
ประเภทอากาศยาน: แอร์บัส A310-204
ชื่ออากาศยาน: พิษณุโลก
ดําเนินการโดย: การบินไทย
หมายเลขเที่ยวบิน IATA: TG261
หมายเลขเที่ยวบิน ICAO: THA261
รหัสเรียก: THAI 261
ทะเบียน: HS-TIA
ต้นทาง: ท่าอากาศยานกรุงเทพ กรุงเทพมหานคร ประเทศไทย
ปลายทาง: ท่าอากาศยานนานาชาติสุราษฎร์ธานี จังหวัดสุราษฎร์ธานี ประเทศไทย
จำนวนคน: 146
ผู้โดยสาร: 132
ลูกเรือ: 14
เสียชีวิต: 101
บาดเจ็บ: 45
สูญหาย: 0
รอดชีวิต: 45
การบินไทย เที่ยวบินที่ 261 (TG261) นำผู้โดยสารบินจากกรุงเทพมหานครไปยังจังหวัดสุราษฎร์ธานี เมื่อวันที่ 11 ธันวาคม พ.ศ. 2541 เที่ยวบินนี้บริการด้วยเครื่องบินแอร์บัส เอ 310-200 ทะเบียน HS-TIA
สภาพเหตุการณ์เครื่องบินหลังตกกระแทกพื้นในวันต่อมา
เที่ยวบิน 261 มีผู้โดยสาร 146 คน ออกจากท่าอากาศยานนานาชาติดอนเมือง เวลา 11:40 ตามเวลามาตรฐาน ตรงสู่จังหวัดสุราษฎร์ธานี โดยใช้เวลาเดินทาง 2 ชั่วโมง เมื่อเครื่องบินเริ่มลดระดับลงสู่ท่าอากาศยานสุราษฎร์ธานี สภาพอากาศมีฝนตกหนักและทัศนวิสัยไม่ดี เนื่องจากพายุดีเปรสชัน "จิล" นักบินพยายามนำเครื่องลงจอดถึง 2 ครั้งแต่ไม่สำเร็จ ในครั้งที่ 3 เครื่องยนต์เกิดชะงัก ทำให้เครื่องบินตกกระแทกพื้น เครื่องเสียหลัก หางเครื่องฟาดหอบังคับการบินบางส่วน เครื่องเสียการทรงตัวพุ่งตกลงไปในป่ายาง ห่างออกไป 2 ไมล์ทางตะวันตกเฉียงใต้ของท่าอากาศยาน มีผู้เสียชีวิต 101 คน และได้รับบาดเจ็บ 45 คน สาเหตุของการตกครั้งนี้ไม่ได้มีการเปิดเผยรายละเอียดสู่สาธารณะมากนัก มีเพียงความพยายามระบุว่าสาเหตุการตกน่าจะมาจากการหลงสภาพการบินในการลงจอดเวลากลางคืนในสภาพอากาศที่มีลมแรง ซึ่งสร้างความคลางแคลงใจต่อสังคมเป็นอย่างมาก
ในเหตุการณ์ครั้งนั้นมีผู้เสียชีวิตที่มีชื่อเสียง คือ ดร.ธวัช วิชัยดิษฐ เลขาธิการนายกรัฐมนตรี และ สมาชิกสภาผู้แทนราษฎรจังหวัดสุราษฎร์ธานี ณ ขณะนั้น พร้อมด้วยภริยา, นายแพทย์ โกวิท วระพงษ์สิทธิกุล ผู้อำนวยการโรงพยาบาลสมเด็จพระยุพราช ฉวาง และ แพทย์ชนบทดีเด่น ประจำปี 2541, นางศิริรัตน์ ศรีเทพ น้องสาวนายสุเทพ เทือกสุบรรณ และมีผู้รอดชีวิต คือ เจมส์ เรืองศักดิ์ ลอยชูศักดิ์ นักร้องค่ายอาร์เอส
ภายหลังการเกิดอุบัติเหตุครั้งนี้ การบินไทยได้ออกระเบียบห้ามการใช้โทรศัพท์เคลื่อนที่ตลอดเที่ยวบิน
แหล่งข้อมูลอื่น

ฐานข้อมูลอุบัติเหตุทางอากาศ - Thai Airways Flight 261
สามารถ ม่วงศิริ

| สามารถ ม่วงศิริ |
| --- | --- |
สามารถ ใน พ.ศ. 2555

สมาชิกสภาผู้แทนราษฎรกรุงเทพมหานคร
ดำรงตำแหน่ง 3 กรกฎาคม พ.ศ. 2554 – 9 ธันวาคม พ.ศ. 2556
ก่อนหน้า: ถวิล ไพรสณฑ์ สากล ม่วงศิริ ณัฏฐพล ทีปสุวรรณ
ถัดไป: วัน อยู่บำรุง
เขตเลือกตั้ง: เขต 28
 
ข้อมูลส่วนบุคคล
เกิด: 12 กรกฎาคม พ.ศ. 2512 (55 ปี) เขตบางบอน กรุงเทพมหานคร
พรรคการเมือง: ประชาธิปัตย์ (2542–ปัจจุบัน)

พลตำรวจตรี นายแพทย์ สามารถ ม่วงศิริ (เกิด 10 กรกฎาคม พ.ศ. 2512) เป็นอดีตนักการเมืองเเละข้าราชการตํารวจชาวไทย ตำแหน่งรองนายแพทย์ใหญ่ (สบ 7) โรงพยาบาลตำรวจ อดีตสมาชิกสภาผู้แทนราษฎรกรุงเทพมหานคร สังกัดพรรคประชาธิปัตย์
ประวัติ

สามารถ ม่วงศิริ เกิดเมื่อวันที่ 10 กรกฎาคม พ.ศ. 2512 เป็นบุตรของนายประเสริฐ ม่วงศิริ อดีตสมาชิกสภาผู้แทนราษฎรกรุงเทพมหานคร กับ นางรัตนา ม่วงศิริ และเป็นพี่ชายของนายสากล ม่วงศิริ อดีตสมาชิกสภาผู้แทนราษฎรกรุงเทพมหานคร และนายสารัช ม่วงศิริ สมาชิกสภากรุงเทพมหานคร
การศึกษา

ประถมศึกษาตอนต้น โรงเรียนป้วยฮั้วกงฮัก
ประถมศึกษาตอนปลาย โรงเรียนวัดหนัง
มัธยมศึกษา โรงเรียนสวนกุหลาบวิทยาลัย
ปริญญา แพทยศาสตรบัณฑิต มหาวิทยาลัยเชียงใหม่
ประกาศนียบัตร วิทยาศาสตร์การแพทย์คลินิก มหาวิทยาลัยมหิดล
วุฒิบัตร ศัลยศาสตร์ออร์โธปิดิกส์ โรงพยาบาลตำรวจ
Visiting fellow in Hip and Knee Service, Hospital for Special Surgery, New York, U.S.
แพทย์เวชศาสตร์การบิน สถาบันเวชศาสตร์การบิน กองทัพอากาศ
การบริหารงานตำรวจชั้นสูง รุ่นที่ 40 วิทยาลัยการตำรวจ
การเมืองการปกครองในระบอบประชาธิปไตยสำหรับนักบริหารระดับสูง รุ่นที่ 20 สถาบันพระปกเกล้า
การทำงาน

นายแพทย์ทั่วไป โรงพยาบาลกลาง กรมราชทัณฑ์
นายแพทย์ศัลยศาสตร์ออร์โธปิดิกส์ โรงพยาบาลตำรวจ
นายแพทย์ผู้เชี่ยวชาญโรคข้อเข่าและข้อสะโพก
กรรมการชมรมศัลยแพทย์ข้อเข่าข้อสะโพก แห่งประเทศไทย
หัวหน้าศูนย์ส่งกลับและรถพยาบาล โรงพยาบาลตำรวจ
ประธานศูนย์ความเป็นเลิศการลำเลียงผู้ป่วยทางอากาศ โรงพยาบาลตำรวจ
หัวหน้าทีมปฏิบัติการ โรงพยาบาลตำรวจ ภารกิจช่วยเหลือทีมฟุตบอลหมูป่า จ.เชียงราย
งานการเมือง

สามารถได้รับเลือกตั้งเป็นสมาชิกสภาผู้แทนราษฎรครั้งแรก ใน พ.ศ. 2554 สังกัดพรรคประชาธิปัตย์ โดยเอาชนะ วัน อยู่บำรุง จากพรรคเพื่อไทยไปได้ ต่อมาในการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2562 เขาลงสมัครรับเลือกสังกัดพรรคประชาธิปัตย์เช่นเดิม แต่ไม่ได้รับเลือก
งานการเมือง > สมาชิกสภาผู้แทนราษฎร

ได้รับการเลือกตั้งเป็นสมาชิกสภาผู้แทนราษฎรมาแล้ว 1 สมัย คือ
การเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2554 กรุงเทพมหานคร สังกัดพรรคประชาธิปัตย์
เครื่องราชอิสริยาภรณ์

พ.ศ. 2564 –  เครื่องราชอิสริยาภรณ์อันเป็นที่เชิดชูยิ่งช้างเผือก ชั้นที่ 1 ประถมาภรณ์ช้างเผือก (ป.ช.)
พ.ศ. 2555 –  เครื่องราชอิสริยาภรณ์อันมีเกียรติยศยิ่งมงกุฎไทย ชั้นที่ 1 ประถมาภรณ์มงกุฎไทย (ป.ม.)
นมบัญเจาะ

| --- | --- |
นมบัญเจาะซ็อมลอบรอฮาร์
ชื่ออื่น: ขนมปันเจ๊าะ
มื้อ: อาหารจานเดียว
แหล่งกำเนิด: ประเทศกัมพูชา
ภูมิภาค: เอเชียตะวันออกเฉียงใต้
อุณหภูมิเสิร์ฟ: อุณหภูมิห้อง
ส่วนผสมหลัก: เส้นข้าว, เกรือง, ปลา, กะทิ
 ตำราอาหาร: นมบัญเจาะ   สื่อ: นมบัญเจาะ
นมบัญเจาะ (เขมร: នំបញ្ចុក, นํบญฺจุก) บ้างเรียก ขนมปันเจ๊าะ เป็นอาหารประเภทเส้นชนิดหนึ่งของประเทศกัมพูชา มีลักษณะคล้ายกับขนมจีนของประเทศไทย เป็นอาหารเช้ายอดนิยมที่สามารถพบได้ทั่วไป และมีลักษณะที่แตกต่างกันออกไปในแต่ละพื้นที่ของกัมพูชา
ประวัติ

โสมเพ็ญ ขุทรานนท์ (2557) และองค์ บรรจุน (2564) อธิบายตรงกันว่า ชื่อ นมบัญเจาะ ประกอบด้วยคำว่า นม (នំ, นํ) มาจากคำว่า "ขนม (จีน)" ในภาษาไทย ส่วนคำว่า บัญ (បញ, บญฺ) คือคำว่า "แป้ง" ในภาษาเวียดนาม และคำว่า เจาะ (ចុក, จุก) เป็นภาษาเขมร แปลว่า "จับ" เพราะชาวเขมรในอดีตในมือเปิบอาหาร ส่วนศาสตราจารย์ คุณบรรจบ พันธุเมธา อธิบายว่า บัญเจาะ แปลว่า ป้อน อย่างไรก็ตามชาวเขมรในปัจจุบันนิยมรับประทานนมบัญเจาะด้วยการใช้ตะเกียบเป็นสำคัญ เข้าใจว่าคงรับอิทธิพลจากชาวญวนหรือจีนในยุคอาณานิคมอินโดจีนของฝรั่งเศส
องค์ บรรจุน อธิบายอีกว่า นมบัญเจาะเป็นอาหารที่ได้รับอิทธิพลจากสยามในช่วงที่กัมพูชาตกเป็นประเทศราชนานถึง 400 ปี แม้สยามจะรับเอาวัฒนธรรมเขมรเข้าไปในราชสำนัก ในทางกลับกันสยามก็ได้ถ่ายเทวัฒนธรรมของตนแก่เขมรด้วย โดยอาหารเขมรที่รับอิทธิพลจากสยามมักเป็นอาหารที่ทำจากกะทิ กะปิ และน้ำปลา เพราะในสำรับอาหารเขมรดั้งเดิม กะทิเป็นตัวบ่งบอกว่าอาหารชนิดนั้นเป็นของหวานมิใช่ของคาว โดยมีอาหารที่ได้รับอิทธิพลจากสยาม เช่น ซ็อมลอ-คะติฮ์ ซึ่งมีลักษณะใกล้เคียงกับแกงเขียวหวานของไทย และนมบัญเจาะ ที่มีลักษณะใกล้เคียงกับขนมจีนน้ำยาของไทย ถือเป็นการเปลี่ยนทัศนคติในการใช้กะทิสำหรับอาหารหวานไปโดยสิ้นเชิง นอกจากนี้ยังมีขนมที่ได้รับอิทธิพลจากไทยไปจำนวนมาก ซึ่งชาวเขมรเรียกว่า "ของกินสยาม" เช่น ทองหยิบ ฝอยทอง ตะโก้ เม็ดขนุน วุ้นกะทิ สังขยาฟักทอง และข้าวเหนียวสังขยา เป็นต้น
การเตรียมวัตถุดิบ

เส้นของนมบัญเจาะทำจากแป้งข้าวเจ้า โดยนำข้าวไปแช่น้ำ 2-4 ชั่วโมง จากนั้นนำไปบดให้เป็นของเหลว บีบจนเป็นก้อนกลมในถุงผ้าดิบ จากนั้นจึงบดให้เป็นผง แล้วกลายเป็นเนื้อข้นหนืด จึงนำไปบีบให้เป็นเส้นลงในน้ำเดือด ต้มในน้ำเดือดราว 3-4 นาที ก่อนนำไปแช่ในน้ำเย็น ก็จะได้เส้นนมบันเจาะ บรรจบ พันธุเมธา อธิบายถึงเส้นบัญเจาะไว้ว่า "...สีค่อนข้างคล้ำสักหน่อย..."
ส่วนน้ำยาจะมีสองรูปแบบ คือ แบบแกงเขมร (ซ็อมลอขแมร์ หรือ บรอฮาร์) ซึ่งมีลักษณะคล้ายกับน้ำยาป่าของไทย จะใช้เนื้อปลาดุกหรือปลาช่อน ซึ่งเป็นปลาน้ำจืด เครื่องแกงประกอบด้วยกระเทียม หอมแดง ตะไคร้ ผิวมะกรูด กระชาย ขมิ้น ตำพอละเอียด จากนั้นนำเนื้อปลามาตำกับเครื่องแกงในครก ก่อนนำน้ำต้มปลาก่อนหน้าไปต้มให้เดือดอีกครั้ง แล้วละลายเครื่องแกงที่ตำ ใส่ปรอฮก เกลือ หรือน้ำปลา เมื่อเดือดให้ฉีกใบมะกรูด และต้นหอม น้ำยาจะมีสีออกเขียวเพราะไม่ใส่พริกแห้งอย่างไทย ส่วนอีกรูปแบบเป็นน้ำยากะทิ (ซ็อมลอ-คะติฮ์ หรือ ณำยา) ซึ่งคล้ายกับน้ำยากะทิของไทย ต่างกับซ็อมลอขแมร์ คือจะตั้งใส่กะทิลงไป ส่วนเครื่องแกงและเนื้อปลานำไปผัดกับกะทิให้หอม เติมน้ำปลา และปรอฮก แล้วปรุงตามกรรมวิธีอย่างเดียวกับซ็อมลอขแมร์ แต่เขมรจะใส่กะทิน้อยกว่าน้ำยากะทิของไทย (บ้างว่าใส่หางกะทิ) ทำให้น้ำยาค่อนข้างเหลวและใส
ส่วนเหมือด ในกัมพูชาจะแบ่งออกเป็นสองส่วน คือ จี หมายถึงผักที่เด็ดกินสด เช่น สะระแหน่ โหระพา ผักชีลาว ผักติ้ว ผักแต้ว ผักแพว ใบมะออม และ ละบอย หมายถึงผักแกล้ม เช่น หัวปลีหั่นละเอียด ถั่วงอก ถั่วฝักยาว ก้านผักบุ้งหั่นซอย แตงกวา สายบัว มะละกอสับ ดอกผักตบชวา และดอกโสน เป็นอาทิ
การรับประทาน

ชาวเขมรจะรับประทานนมบัญเจาะโดยใช้ตะเกียบ กินแนมกับเหมือดหรือผักต่าง ๆ แต่เพราะน้ำยาของกัมพูชาไม่ข้นและมีรสไม่เผ็ดเลย ผู้รับประทานสามารถโรยพริก หรือบีบมะนาวเพื่อแต่งรสได้ บรรจบ พันธุเมธา กล่าวถึงนมบัญเจาะไว้ว่า "...แต่น้ำยานั้นกลิ่นและสีคล้ายคลึงกับของไทย เขาใส่ผักหลายอย่างรวมทั้งถั่วงอกดิบด้วย แล้วคนกินเติมพริกเติมมะนาวเอาเอง..."
ความหลากหลาย

นมบัญเจาะมีหลายรูปแบบ ดังนี้
นมบัญเจาะบรอฮาร์ (នំបញ្ចុកសម្លប្រហើរ, นํบญฺจุกบรเหีร) เป็นนมบัญเจาะที่ราดน้ำยาซึ่งทำจากเนื้อปลา เกรืองสีเหลือง มีเหมือดเป็นผักสดต่าง ๆ เช่น ใบสะระแหน่ ถั่วงอก ถั่วเขียว หัวปลี แตงกวา และผักใบเขียวอื่น ๆ
นมบัญเจาะซ็อมลอการี (នំបញ្ចុកសម្លការី, นํบญฺจุกสมฺลการี) เป็นนมบันเจาะที่ราดน้ำยาซ็อมลอการี ซึ่งมีลักษณะเดียวกับแกงไก่หรือแกงแดงของไทย ซึ่งทำจากเกรืองสีแดง ประกอบด้วยเนื้อไก่ (หรือวัว) มันฝรั่ง หัวหอม และแคร์รอต ในชุมชนบ้านเขมร และชุมชนกุฎีจีน กรุงเทพมหานคร มีขนมจีนแกงไก่คั่ว ซึ่งมีลักษณะใกล้เคียงกัน เป็นอาหารประจำชุมชน พวกเขาเชื่อว่าเป็นอาหารที่ตกทอดมาจากเชลยชาวเขมร
นมบัญเจาะซ็อมลอณำยา (នំបញ្ចុកសម្លណាំយ៉ា, นํบญฺจุกสมฺลณำยา) เป็นนมบัญเจาะที่มีลักษณะเดียวกับนมบัญเจาะบรอฮาร์ หากแต่ทำจากเกรืองสีแดง และปรอฮก ซึ่งคำว่า ณำยา ตรงกับคำว่า น้ำยา ของไทย มักทำในช่วงเทศกาลงานบุญต่าง ๆ พบได้ในบริเวณจังหวัดพระตะบอง จังหวัดเสียมราฐ และจังหวัดกำปอด
นมบัญเจาะก็อมโปต (នំបញ្ចុកកំពត, นํบญฺจุกกํปต) เป็นนมบัญเจาะของจังหวัดกำปอดที่ไม่ราดน้ำยา มีลักษณะเดียวกับขนมจีนซาวน้ำของไทย แต่ต่างกับไทยตรงที่หัวกะทิจะผสมเนื้อปลากรายลงไปด้วย
นมบัญเจาะตึกเมร็จ (នំបញ្ចុកទឹកម្ហេច, นํบญฺจุกตึกเมฺรจ) เป็นนมบัญเจาะราดน้ำซุปใสซึ่งทำจากปลา (ไม่ใส่ปรอฮก) โรยหน้าด้วยกุยช่าย และผักอื่น ๆ พบได้ที่จังหวัดกำปอด
ในเครื่องเสวยของราชสำนักกัมพูชามีนมบัญเจาะชาววัง ซึ่งน้ำยาเป็นแกงที่มีส่วนประกอบของตับไก่ กอญัก และถั่วลันเตา ปรากฏอยู่ใน ตำราอาหารกัมพูชา ของสมเด็จพระราชกนิษฐานโรดม รัศมีโสภณ ตีพิมพ์โดยสมาคมสตรีอเมริกันในกัมพูชาเมื่อ พ.ศ. 2508 นอกจากนี้ยังมีนมบัญเจาะน้ำพริกแบบของไทยในจังหวัดพระตะบอง และพนมเปญ แต่ไม่สู้แพร่หลายเท่า ซ็อมลอณำยา หรือน้ำยาของไทย
นมบัญเจาะซ็อมลอบรอฮาร์ในจังหวัดเสียมราฐ
นมบัญเจาะซ็อมลอการี
ในวัฒนธรรมร่วมสมัย

พฤษภาคม พ.ศ. 2562 สำนักงานตำรวจแห่งชาติของประเทศกัมพูชาเข้าควบคุมตัวอดีตสมาชิกและผู้สนับสนุนพรรคสงเคราะห์ชาติที่ถูกยุบไปก่อนหน้านี้ เนื่องจากพวกเขารับประทานนมบัญเจาะในช่วงค่ำ ถือเป็นการชุมนุมทางการเมือง ในเวลาต่อมา สม รังสี ผู้ร่วมก่อตั้งพรรคสงเคราะห์ชาติ ได้ออกมาตอบโต้ ด้วยการเชิญชวนให้ชาวเขมรล้อมวงกินนมบัญเจาะ หลังจากนั้นไม่นาน ฮุน เซน นายกรัฐมนตรีกัมพูชา ให้สมาชิกพรรคประชาชนกัมพูชามารวมตัวกันเพื่อรับประทาน "นมบัญเจาะแห่งความสามัคคีและเป็นน้ำหนึ่งน้ำใจเดียวกัน" พร้อมกับปฏิเสธว่าการกระทำดังกล่าวไม่ใช่การเจรจาประนีประนอมฝ่ายค้าน ฮุน เซน คาดคะเนว่าจะมีประชาชนร่วมกันรับประทานนมบัญเจาะในวันที่ 9 มิถุนายน พ.ศ. 2562 ราว 7 ถึง 8 ล้านคน
ฮุน เซนเสนอให้มีการรณรงค์-ส่งเสริม การขายอาหารและวัฒนธรรมเขมร กระทั่งสองเดือนถัดมา กระทรวงการท่องเที่ยว และกระทรวงวัฒนธรรมและวิจิตรศิลป์ของประเทศกัมพูชา เตรียมยื่นคำร้องเสนอชื่อนมบัญเจาะไว้ในรายชื่อมรดกทางวัฒนธรรมที่จับต้องไม่ได้ต่อยูเนสโก
ปลาบนฟ้า

| ปลาบนฟ้า |
| --- | --- |
โปรเตอร์โปรโมทอย่างเป็นทางการ
ประเภท: โรแมนติก-คอมเมดี้ ดราม่า บอยเลิฟส์
เค้าโครงจาก: ปลาบนฟ้า นิยาย โดย "JittiRain"
เขียนโดย: สกล วงษ์สินธุ์วิเสส ฤทธิไกร กาญจนวิภู สุรีย์ฉาย แก้วเศษ ภัทรวลัย วงษ์สินธุ์วิเสส
กำกับโดย: สกล วงษ์สินธุ์วิเสส
แสดงนำ: ภูวินทร์ ตั้งศักดิ์ยืน ณราวิชญ์ เลิศรัตน์โกสุมภ์ ตรัย นิ่มทวัฒน์ ธณวิน ธีรโพสุการ
ดนตรีแก่นเรื่องเปิด: ข้างๆ - ธณวิน ธีรโพสุการ
ประเทศแหล่งกำเนิด: ไทย
ภาษาต้นฉบับ: ไทย
จำนวนฤดูกาล: 1
จำนวนตอน: 12
การผลิต
ผู้อำนวยการสร้าง: นพณัช ชัยวิมล
ความยาวตอน: 45-60 นาที
บริษัทผู้ผลิต: จีเอ็มเอ็มทีวี
ออกอากาศ
เครือข่าย: จีเอ็มเอ็ม 25
ออกอากาศ: 9 เมษายน ค.ศ.  2021 (2021-04-09) – 25 มิถุนายน ค.ศ.  2021 (2021-06-25)
ปลาบนฟ้า  (อังกฤษ : Fish upon the Sky The Series) เป็นละครชุดในปี 2021 นำแสดงโดย ภูวินทร์ ตั้งศักดิ์ยืน (ภูวินทร์), ณราวิชญ์ เลิศรัตน์โกสุมภ์ (ปอนด์), ตรัย นิ่มทวัฒน์ (นีโอ) และ ธณวิน ธีรโพสุการ (หลุยส์) เป็นซีรีส์ที่มีเค้าโครงเรื่องมาจากนิยาย ปลาบนฟ้า โดยนักเขียนนามปากกาว่า JittiRain  ซึ่งอยู่เบื้องดังซีรีส์ชื่อดังอย่าง ทฤษฎีจีบเธอ และ เพราะเราคู่กัน (รวมไปถึงภาคต่ออย่าง เพราะเรา (ยัง) คู่กัน และ เพราะเราคู่กัน เดอะมูฟวี่)
กำกับการแสดงโดย สกล วงษ์สินธุ์วิเสส (กอล์ฟ) และผลิตโดยจีเอ็มเอ็มทีวี ซีรีส์นี้เป็นหนึ่งในซีรีส์ทางโทรทัศน์ของจีเอ็มเอ็มทีวีที่เปิดตัวในปี 2021 ในงาน "GMMTV 2021: The New Decade Begins" ในวันที่ 3 ธันวาคม 2021 ซีรีส์เรื่องนี้ออกอากาศครั้งแรกในวันที่ 9 เมษายน 2021 ทาง จีเอ็มเอ็ม 25  และ  ไลน์ทีวี ออกอกาศทุกวันศุกร์เวลา 20.30 น. ทางช่องจีเอ็มเอ็ม 25 และ 22.30 น. ทางไลน์ทีวี
เรื่องย่อ

ปีเป็นนักศึกษาทันตแพทย์ปีสองสุดเนิร์ด ที่แอบชอบเมืองน่าน นักศึกษาชั้นปีที่ 2 ที่หล่อและใจดีจากภาควิชาสหเวชศาสตร์รวมกับบุคลิกที่อบอุ่นและใจดีของน่านแล้ว แต่เพราะหน้าตาและความมั่นใจของปียังไม่เพียงพอ และรู้สึกทำอะไรไม่ถูกเขาปรึกษากับเดือนพี่ชายของเขาว่ามีอะไรที่ไม่ดีบ้างและเขาก็รู้ว่ามันคืออะไรเมื่อเขารู้เรื่องนี้ เขาก็ขอความช่วยเหลือจากเดือน และด้วยความช่วยเหลือของเขาและ แก๊งคิตตี้ พวกเขาช่วยให้เขาเปลี่ยนจากเด็กเนิร์ดไปเป็นหนุ่มหล่อและมีสไตล์ที่กล้าพอที่จะจีบน่าน
เมื่อในที่สุดปีมีความมั่นใจที่จะสารภาพรักกับน่าน เขาจะได้พบกับ หมอก นักศึกษาแพทย์ที่มีเสน่ห์และโด่งดังซึ่งอยู่เคียงข้างเมืองน่านเสมอ โดยปีถือว่าหมอกเป็นคู่แข่งของเขา
ปีรู้สึกท้อแท้และสิ้นหวังในการพยายามจะเอาชนะหมอกเขาพยายามขอความช่วยเหลือจากพี่ชาย แต่แทนที่จะช่วย เดือนก็พบกับมีน นักศึกษาแพทย์ชั้นปีที่ 1 ที่เป็นเพื่อนร่วมชั้นของเดือนในวิชาทักษะชีวิต ทำให้เขาไม่ได้ขอความช่วยเหลือใด ๆ และเดือนก็เพ่งเล็งไปที่มีน
ถึงอย่างนั้นเดือนและเพื่อน ๆ ก็พยายามช่วยปีในการเอาชนะหมอก ในการดึงความสนใจของน่านได้ ปีพยายามเผชิญหน้าคนเดียว แต่โชคไม่ดีพอที่จะเอาชนะหมอกได้อย่างไรก็ตาม ทุกอย่างเริ่มเปลี่ยนไปเมื่อ ปีเริ่มปฏิเสธความรู้สึกที่มีต่อหมอก ซึ่งทำให้สับสนมากขึ้นและถามถึงหัวใจของเขาว่าจะชอบใครกันแน่เขาจะสารภาพความรู้สึกกับน่านต่อไปหรือไม่? หรือความรักที่ปฏิเสธจะเบ่งบานและเปลี่ยนไปเป็นหมอก?
นักแสดงและบทบาท > นักแสดงหลัก

ณราวิชญ์ เลิศรัตน์โกสุมภ์ (ปอนด์) รับบท หมอก
ภูวินทร์ ตั้งศักดิ์ยืน (ภูวิน) รับบท ปี
ตรัย นิ่มทวัฒน์ (นีโอ) รับบท เดือน (พี่ชายของปี)
ธณวิน ธีรโพสุการ (หลุยส์) รับบท มีน
สหภาพ วงศ์ราษฎร์ (มิกซ์) รับบท เมืองน่าน
นักแสดงและบทบาท > นักแสดงสมทบ

ธนวินท์ ผลเจริญรัตน์ (วินนี่) รับบท โก๋
ธนเศรษฐ์ สุริยะพรชัยกุล (ยูโร) รับบท หยก
ชยพล จุฑามาศ (เอเจ) รับบท ยีนส์
กิตติภพ เสรีวิชยสวัสดิ์ (สตางค์) รับบท เจมส์
นักแสดงและบทบาท > นักแสดงรับเชิญ

พลอยชมพู ศุภทรัพย์ (แจน) รับบท แบม
พัชรา ทับทอง (กระปุก) รับบท ครูน้ำผึ้ง
พรหมพิริยะ ทองพุทธรักษ์ (ปาแปง) รับบท วัน (พี่ชายของเดือนและปี)
ธวัชชัย เพชรสุข (ยัวร์บอย หรือ หนูหรี่) รับบท เกลือแกง
โชติพัฒน์ สุทัศนทรวง (เจ๋ง) รับบท ภู
เรตติง

ในตารางด้านล่าง ตัวเลขสีน้ำเงิน หมายถึงเรตติงที่ต่ำที่สุดและ ตัวเลขสีแดง หมายถึงเรตติงที่สูงที่สุด
| ตอนที่ | ช่วงเวลา | วันที่ออกอากาศ | ค่าเฉลี่ยรายตอน |
| --- | --- | --- | --- |
| 1 | ทุกวันศุกร์,20.30 น. | 9 เมษายน 2021 | 0.163% |
| 2 | ทุกวันศุกร์,20.30 น. | 16 เมษายน 2021 | 0.245% |
| 3 | ทุกวันศุกร์,20.30 น. | 23 เมษายน 2021 | 0.135% |
| 4 | ทุกวันศุกร์,20.30 น. | 30 เมษายน 2021 | 0.236% |
| 5 | ทุกวันศุกร์,20.30 น. | 7 พฤษภาคม 2021 | 0.159% |
| 6 | ทุกวันศุกร์,20.30 น. | 14 พฤษภาคม 2021 | 0.183% |
| 7 | ทุกวันศุกร์,20.30 น. | 21 พฤษภาคม 2021 | 0.249% |
| 8 | ทุกวันศุกร์,20.30 น. | 28 พฤษภาคม 2021 | 0.222% |
| 9 | ทุกวันศุกร์,20.30 น. | 4 มิถุนายน 2021 | 0.235% |
| 10 | ทุกวันศุกร์,20.30 น. | 11 มิถุนายน 2021 | 0.135% |
| 11 | ทุกวันศุกร์,20.30 น. | 18 มิถุนายน 2021 | 0.185% |
| 12 | ทุกวันศุกร์,20.30 น. | 25 มิถุนายน 2021 | 0.207% |
| ค่าเฉลี่ยรวม | ค่าเฉลี่ยรวม | ค่าเฉลี่ยรวม | 0.197% |
เพลงประกอบละคร

| ชื่อ | ชื่อภาษาอังกฤษ | ศิลปิน | อ้างอิง |
| --- | --- | --- | --- |
| ข้าง ๆ | Beside | ธณวิน ธีรโพสุการ (หลุยส์) |  |
| คนแบบไหน | What Kind of Person (Are you looking for?) | สหภาพ วงศ์ราษฎร์ (มิกซ์) |  |
แฟนมีตติงสดผ่านออนไลน์

ในวันที่ 3 สิงหาคม 2021 สองเดือนหลังจากซีรีส์จบลง จีเอ็มเอ็มทีวีได้ประกาศลงในทุกแพลตฟอร์มออนไลน์ ว่าจะจัดแฟนมิตติงออนไลน์ครั้งแรกในชื่อ  "Fish upon the Sky Live Fan Meeting: A Sky Full of Fish"  โดมีนักแสดงหลัก ประกอบด้วย ภูวินทร์ ตั้งศักดิ์ยืน (ภูวินทร์), ณราวิชญ์ เลิศรัตน์โกสุมภ์ (ปอนด์), ตรัย นิ่มทวัฒน์ (นีโอ), ธณวิน ธีรโพสุการ (หลุยส์) และ สหภาพ วงศ์ราษฎร์ (มิกซ์) ที่จัดขึ้นในวันที่ 4 พฤศจิกายน 2021
มะลุลี

| มะลุลี (Star-jasmine) |
| --- | --- |


การจำแนกชั้นทางวิทยาศาสตร์ 
อาณาจักร:: พืช Plantae
เคลด:: พืชมีท่อลำเลียง Tracheophyta
เคลด:: พืชดอก Angiosperms
เคลด:: พืชใบเลี้ยงคู่แท้ Eudicots
เคลด:: แอสเทอริด Asterids
อันดับ:: ดอกหรีดเขา 
วงศ์:: วงศ์ตีนเป็ด 
ชื่อทวินาม
Trachelospermum jasminoides Lem.

มะลุลี เป็นไม้เถาเลื้อยที่มีดอกสีขาวคล้ายมะลิ มีกลิ่นหอมตลอดทั้งวัน   เลื้อยไกลราว 1-2 เมตร
ลักษณะทางพฤกษศาสตร์

ต้น เป็นไม้เถาเลื้อย ลักษณะของเถาจะกลมเกลี้ยง สีเขียวสด เมื่อเถาแก่จะเป็นสีน้ำตาล  ส่วนยอดอ่อนของเถาจะมีขนนุ่มขึ้นปกคลุมเล็กน้อย
ใบ ใบเป็นไม้ใบเดี่ยวออกใบตามข้อต้น เรียงเป็นคู่ตรงข้ามกัน ใบรูปไข่ ปลายใบแหลม โคนใบมน และเว้าเล็กน้อย ขอบใบเรียบหรือบ้างก็อาจจะ เป็นคลื่อนเล็กน้อย ก้านใบสีเขียว กลมและสั้น
ดอก ออกดอกเป็นช่อตรงส่วนยอดและตามง่ามใบ โคนช่อจะมีขนสีเทาลักษณะนุ่มขึ้นอยู่เต็ม ดอกมีสีขาวสะอาดเหมือนดอกมะลิ ดอกช่อหนึ่ง ๆ จะบานเกือบพร้อมกันทั้งช่อ และจะบานทนอยู่ได้นานหลายวัน กลีบดอกเป็นรูปขอบขนาน ดอกหนึ่ง ๆ จะมีประมาณ 9 กลีบ ดอกมีกลิ่นหอมแรงและจะหอมตลอดทั้งกลางวันและกลางคืน ออกดอกตลอดปีโดยเฉพาะในช่วงฤดูหนาว
การปลูกเลี้ยง

การปลูกมลุลีก็ทำเช่นเดียวกันกับการปลูกมะลิโดยทั่ว ๆ ไป โดยการนำกิ่งที่ได้จากการตอนหรือการปักชำ มาปลูกลงดิน โดยให้ขุดหลุมปลูกขนาด 1x1 ฟุต หรือมากกว่านี้เล็กน้อย แล้วรองก้นหลุมต้วยปุ่ยพืชสด หรือปุ๋ยหมักก็ได้ประมาณ 1/4 ของหลุม กลบดินเล็กน้อย แล้วางกิ่งปลูกหรือกิ่งปักชำลงกลางหลุมกลบดินพอแน่น แล้วรดน้ำให้ชุ่ม
การปลูกเลี้ยง > การดูแลรักษา

แสง   มะลุลีเป็นไม้กลางแจ้ง มีความต้องการแสงแดดมาก
น้ำ     ต้องการน้ำและความชื้นปานกลาง ควรรดน้ำให้ดินบริเวณโคนต้นมีความชื้นอยู่ตลอดเวลาแต่จะต้องไม่ถึงกับแฉะ เพราะจะทำให้ระบบรากเน่าได้
ดิน    มลุลีจะเจริญงอกงามได้ดีในดินที่ร่วนซุย และเป็นดินที่สามารถเก็บความชื้นได้ดี
ปุ๋ย    อาจใส่ปุ๋ยในบริเวณโคนต้นโดยการพรวนดินบริเวณโคนต้นเสียก่อน แล้วจึงใส่ปุ๋ยและรดน้ำตามให้ทั่ว
โรคและแมลง ไม่มีโรคและแมลงรบกวนถึงขั้นเสียมากนัก
การปลูกเลี้ยง > การขยายพันธุ์

โดยการปักชำกิ่ง ตอนกิ่ง